CK พุ่ง 6% โบรกฯชูเป้า 26.50 บ. มอง Q4 ฟื้น หลังเร่งงานก่อสร้าง-รับโครงการรัฐต่อเนื่อง
CK บวก 6% โบรกฯ แนะ “ซื้อ” เป้า 26.50 บ. มองไตรมาส 4 ฟื้นตัว จากการเร่งงานก่อสร้างหลังโควิดคลี่คลายและโครงการรัฐต่างๆทยอยเข้ามาต่อเนื่องถึงปี 66 กว่า 4.80 แสนลบ.
17 พ.ย. 2564

ผู้สื่อข่าวรายงานว่าวันนี้ (16 พ.ย. 2564) ราคาหุ้นบริษัท ช.การช่าง จำกัด (มหาชน) หรือ CK ณ เวลา 11:06 น. อยู่ที่ระดับ 23.10 บาท เพิ่มขึ้น 1.30 บาท หรือ 5.96% โดยทำจุดสูงสุด 23.70 บาท และทำจุดต่ำสุดที่ 22.10 บาท ด้วยมูลค่าการซื้อขาย 454.45 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ฯ ว่า มีมุมมอง Positive ต่อกำไรปกติไตรมาส 3/2564 ที่ 275 ล้านบาท ลดลง 45% จากงวดเดียวกันของปีก่อน แต่เพิ่มขึ้น 57% จากไตรมาสก่อน ซึ่งดีกว่าที่คาด โดยลดลงจากงวดเดียวกันของปีก่อน เนื่องจากการปิด Camp คนงานเดือนเศษกระทบรายได้การก่อสร้าง รวมถึงการแพร่ระบาดของโควิด-19 กระทบส่วนแบ่งกำไรของ บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM เนื่องจากผู้คนเดินทางน้อยลงกระทบทั้งปริมาณการใช้ทางด่วนและรถไฟฟ้า
อย่างไรก็ตามกำไรปกติปรับตัวดีขึ้นจากไตรมาสก่อน รับแรงหนุนจากส่วนแบ่งกำไรของ บริษัท ซีเค พาวเวอร์ จำกัด (มหาชน) หรือ CKP ที่เพิ่มขึ้นจากปริมาณน้ำที่มาก (High season) ซึ่งช่วยชดเชยผลกระทบจากการแพร่ระบาดของโควิด-19 จึงมอง Outlook ธุรกิจก่อสร้างของ CK จะเริ่มฟื้นตัวในไตรมาส 4/2564 จากการเร่งงานก่อสร้างหลังโควิด-19 คลี่คลาย และโครงการรัฐต่างๆ ที่จะทยอยเข้ามาต่อเนื่องถึงปี 2566 มูลค่ากว่า 4.80 แสนล้านบาท (จาก 1.50 แสนลบ.ในปี 2562 – ครึ่งปีแรก 2564)
โดย CK เหมาะสำหรับซื้อสะสมเพื่อรองรับงานภาครัฐที่เร่งตัวขึ้นในอนาคต และได้รับผลดีจากการฟื้นตัวของกำไรปกติของ BEM ที่โตเฉลี่ย 125% ในช่วงปี 2565 – 2566 หลังผ่านวิกฤติที่คาดเป็นจุดต่ำสุดไปแล้ว ทั้งนี้แนะนำ “ซื้อ” ให้ราคาเป้าหมาย 26.50 บาท